Jacꞌariꞌ xuꞌij chic ri Jesús:
Ja yin ri kitzij rakan uva,
y ja ri Nataꞌ ri nisamajin ri uva reꞌ.
Conojel ri eꞌachel rukꞌaꞌ ri uva ri man niquiyaꞌ ta quivech roma man jumul ta junan cánima viqꞌuin yin,
ri Nataꞌ yeruchoy-e.
Jacꞌa ri rukꞌaꞌ ri niquiyaꞌ quivech,
rijaꞌ jumul yerunicꞌoj y yeruchꞌajchꞌojij,
richin más niquiyaꞌ quivech.
Jacꞌa rix,
rix chꞌajchꞌoj chic,
roma ri chꞌabel nutzijon chivech.
Jumul cꞌa junan ivánima tibanaꞌ viqꞌuin,
quiriꞌ mismo yin xa jun vánima xtin-en iviqꞌuin.
Achel jun rukꞌaꞌ uva man nitiquer ta nuyaꞌ ruvech,
si xa jokꞌotajnak-e riqꞌuin ri rakan,
quiriꞌ mismo ri icꞌaslen rix,
man xtuyaꞌ ta ruvech,
si man jumul ta junan ivánima niꞌen viqꞌuin.
Ja yin rakan ri uva,
y rix ri rukꞌaꞌ.
Ri jumul junan ránima nuꞌon viqꞌuin,
y yin riqꞌuin rijaꞌ,
ri rucꞌaslen achel rukꞌaꞌ ri uva ri quiyil ruvech.
Roma iyon rix man jun achique xquixtiquer xtiꞌen.
Ri man jumul ta junan ránima nuꞌon viqꞌuin,
xa xtichoy-e achel niꞌan chique ri rukꞌaꞌ tak uva ri xa man niquiyaꞌ ta quivech.
Tok echakiꞌj chic,
nimol ruchiꞌ y yetorix pa kꞌakꞌ richin yecꞌat.
Si rix jumul junan ivánima niꞌen viqꞌuin,
y xticꞌujeꞌ ri nuchꞌabel pan ivánima,
xa achique na ri nurayij ri ivánima,
ticꞌutuj che ri Dios,
y rijaꞌ can xtuya-vi-pe chive.
Ri Nataꞌ can xtucꞌul nimalaj rukꞌij tok ri icꞌaslen rix achel rukꞌaꞌ ri uva ri quiyil ruvech.
Chiriꞌ cꞌa xtikꞌalajin-vi chi kitzij rix tzekleꞌey vichin.
Achel cꞌa yirojoꞌ ri Nataꞌ yin,
quiriꞌ mismo yixinjoꞌ rix.
Jumul cꞌa quixcꞌujeꞌ chupan ri (ajovabel,
amor) ri nuchajin yin pan iviꞌ.
Si rix yeꞌinimaj ri nu-mandamiento,
jumul xquixcꞌujeꞌ chupan ri (ajovabel,
amor) riꞌ.
Achel nubanon yin riqꞌuin ri Nataꞌ,
yennimaj ri ru-mandamiento,
romariꞌ jumul yincꞌo chupan ri (rajovabel,
ru-amor) rijaꞌ.
Ronojel reꞌ nin-ij can chive,
richin quiriꞌ ri ivánima xtiquicot,
achel niquicot vánima yin.
Can ta tzꞌakat xtiquicot ri ivánima.
Ri nu-mandamiento ri ninyaꞌ can chive,
quireꞌ nuꞌij:
Tijo-iviꞌ chivech achel yixinjoꞌ yin.
Ri nujach rucꞌaslen pa quiqꞌuexel ri ru-amigos,
pa ruviꞌ riꞌ man jun chic más nitiquer nuꞌon richin nucꞌut chi kitzij yerojoꞌ.
Y rix,
rix nu-amigos,
si niꞌen ri nin-ij chive chi tibanaꞌ.
Vacami man nin-ij ta chic nusamajelaꞌ chive,
roma jun samajinel man reteman ta achique nunojij ri rajaf.
Vacami nin-ij nu-amigos chive,
roma ronojel ri ruꞌin-pe ri Nataꞌ chuve,
yin nukꞌalajrisan chivech.
Mana-ta rix xixchaꞌon vichin,
xa ja yin xichaꞌon ivichin richin neꞌibanaꞌ ri nusamaj richin chi más yeqꞌuiyer ri yeniman vichin,
y chi ja jun ri yeniman,
jumul junan cánima niquiꞌen viqꞌuin,
richin quiriꞌ ri achique xticꞌutuj che ri Nataꞌ pa nubiꞌ yin,
can xtuya-vi-pe chive.
Vacami cꞌa,
yixinpaxaꞌaj can chi tijo-iviꞌ chivech.